方岳
又和诸公作雪月歌
月观夜午雪观早，酒兴崔嵬诗潦草。
梅花在傍具知状，唤渠收拾秋崖藁。
月边雪边同一寒，诗成不许凡人看。
年年月寒雪寒处，老骨槎牙倚枯树。
不知天下人，面有三寸尘。
政使书痴传癖犹可憎，而况无风无味之钱神。
麾之门外，问诸水滨。
非我不与相比邻，渠自胸次不我亲。
千古万古赤壁月，千古万古剡溪雪。
天荒地老方可人，当日人曾笑渠拙。
有酯不可无吾诗，无月无雪无人知。
梅花亦不用收拾，付与万窃更相呼。
雪如琼瑶月如水，青山白发时乎时。
有薇可羹螯可嚼，此味勿令儿辈觉。
四海诸公共往来，雪中与渠无适莫。